Vanliga fer nevndin fyri føroysk sálarfrøðilesandi umleið at skipa fyri einum fakligum og einum sosialum tiltakið pr. semestur. Tey flestu av hesum verða óivað í Keypmannahavn. Harumframt verður hvørt summar skipað fyri einum tiltakið í Føroyum. Til hetta summartiltakið hava sálarfrøðilesandi eisini møguleika at møta ymiskum føroyskum sálarfrøðingum, sum eisini verða bodnir við til tiltakið. Fakligt introtiltak–2. novembur 2012 Hetta var fyrsta tiltakið hjá nýstovnaðu nevndini fyri føroysk sálarfrøðilesandi (FSL). Vit í nevndini vóru tískil sera spent uppá at møta so nógvum sálarfrøðilesandi sum gjørligt og fáa tykkara meining um, hvat vit sum nevnd kunnu brúkast til. Tiltakið varð hildið á Oyrasundskollegiinum í sera hugnaligu íbúðini hjá Paulinu Petersen. Borðreitt varð við smákøkum, kaffi, the, kips, sodavatn, øl og øðrum góðum. Vit byrjaðu við at tosa eitt sindur um, hví nevndin varð stovnað. Síðani hevði føroyski sálarfrøðingurin Kristian Eli Andersen eitt sera spennandi upplegg um Metakognitiva terapi (MCT). Hann greiddi okkum frá teimum grundleggjandi hugsanunum aftanfyri hendan relativt nýggja terapiháttin og vísti okkum nøkur dømi uppá, hvussu hann kundi nýtast í praksis. Aftaná hetta tosaðu vit um, hvørjar uppgávur nevndin longu er farin í holt við og hvørjar uppgávur, vit kundu farið í holt við. Síðani sótu vit sum eftir vóru og prátaðu og hugnaðu okkum. Hugnaløta á Dalle Valle–15. februar 2013 Vit møttust á matstovuni Dalle Valle, sum er í hugnaliga umhvørvinum mitt í Keypmannahavn tætt við’ strøget’. Her fingu vit fyrst ein góðan bita og síðani kaffe, the, drinks og annað gott omaná. Vit prátaðu m. a. um, hvussu tað var at lesa sálarfrøði tey ymsu støðini (m. a. í Keypmannahavn, Odense og Aberdeen) og ymiskar aðrar upplivingar og útfordringar, sum vit høvdu møtt undir lesnaðinum. Summartiltakið–7. august 2013 Eitt hugnaligt summarkvøld í august mánaða varð aftur høvið hjá føroyskum sálarfrøðilesandi og føroyskum sálarfrøðingum at møtast til eitt spennandi, fakligt og hugnaligt tiltak. Tiltakið byrjaði við at orðstýrararnir Fríða Av Fløtum Jensen og Helena Bjellvåg bjóðaðu øllum hjartaliga vælkomnum. Tær greiddu eisini stutt frá, hvør var í nevndini fyri FSL, hvørjum nevndin arbeiddi við í løtuni, og hvussu man gerst limur í FSL. Her var eisini høvið at koma við viðmerkingum til og ynskjum um, hvat nevndin skuldi arbeiða við framyvir. Aftaná hetta varð borðreitt við pizza og sodavatni. Síðani hevði nýútbúni sálarfrøðingurin Rannvá Sloan Jørgensen eitt sera spennandi upplegg um angist og acceptance and commitment therapy (ACT). Aftaná eitt gott kjak um ACT kom formaðurin í FSL Heini Winther Johnsen at greiða okkum frá, hvussu tað var at vera forskningsvolontørur í einum rottulaboratorie. Síðani varð bjóðað til kaffi, the og heimabakaða banankøku. At enda helt Jan Willemoes eitt sera spennandi upplegg um, hvussu tað var at vera arbeiðs- og organisatiónssálarfrøðingur í Føroyum og um, hvussu hann nýtti hendan partin av sálarfrøðini.